Mi dhes inggih punika dhaharan khas ingkang asalipun saking Kapanéwon Pundhong, Kabupatèn Bantul, Daérah Istiméwa Ngayogyakarta. Mi punika dipun damel ngginakaken sajinis mi penthil ingkang bahanipun saking glepung kanji. Nami mi dhes sajatosipun cekakaning tembung bakmi pedhes.

Sajarah 
Mi dhes dipun damel pisananipun déning Pawiro Sentono nalika taun 1960-an ing Kapanéwon Pundhong, Kabupatèn Bantul, D.I. Ngayogyakarta. Mi punika ngginakaken sajinis mi penthil, bèntenipun mi penthil punika dipun damel nganggé mesin giling utawi pirantos près, wondéné mi dhes, mi-nipun dipun iris manuwal nganggé pangot. Ukuran mi-nipun langkung ageng tinimbang mi-mi limrah, ugi raos kalihan tèksturipun langkung gurih kalihan kenyal. Miturut katrangan Direktorat Warisan dan Diplomasi Budaya, mi dhes kalebet mi langka utawi boten gampil kapanggih sabab prodhuksinipun namung mapan ing Pundhong, Bantul.

Caranipun ndamel 
Rikala semanten, mi dhes namung dipun olahi kanthi cara dipun gorèng, nanging sapréné ing warung-warung inggih wonten ingkang ngolahi kanthi cara dipun godhog. Bumbunipun dipun damel saking racikan mrica, kemiri, lombok, brambang, bawang pethak, kalihan urang alit, wondéné lawuhipun nganggé tigan kalihan sambel. Ing peken, mi dhes racakipun dipun sadé nganggé bungkus ron jati utawi gedhang.

Rujukan 

Olah-olahan Indonésia
Panganan
WikiPusaka
Mi